Spieval hymnu stojac vedľa prezidenta
Keď sa povie nezabudnuteľný Silvester, Petrovi Pačutovi, revivalovému spevákovi pesničiek kapely Queen, sa hneď v pamäti vynorí jeden moment.
"Bolo to v Košiciach na Hlavnej ulici, kedy som o polnoci spieval slovenskú hymnu. Vedľa mňa stál Rudolf Schuster, v tom čase prezident Slovenskej republiky. Bola to pe mňa veľká česť a veľmi som si vážil fakt, že ja môžem práve v prvej sekunde Nového roka stáť vedľa nášho prezidenta. Bola to silná chvíľa a mal som po tele zimomriavky, ktoré iste neboli len z toho, že mi bolo chladno," prezradil P. Pačut.
Speváci sú už viac-menej zvkynutí na to, že počas Silvestra sa im občas naskytne aj práca a vtedy ide pohodový Silvester v okruhu rodiny či kamarátov bokom... "Pamätám si napríklad, že som na Silvestra spieval na Staromestskom námestí v Prahe. Dá sa povedať, že ponuky na spievanie v posledný deň roka sú dosť časté. Navyše - finančne je to v tento deň aj dosť výhodné..."
Ak by si však mal vybrať, najradšej by Silvestra strávil v okruhu svojich najbližších. "Netúžim po žiadnej veľkej spoločnosti, tej mám dosť počas roka. Takmer celý rok som na cestách, pretože koncertujem najmä v zahraničí. Koncom novembra som napríklad mal v Čechách v priebehu trinástich dní osem koncertov. No a s nimi sú vždy spojené aj určité povinnosti. Takže ak mám možnosť byť iba so svojou rodinou, tak som rád. Na Silvestra vlastne ani nič iné nepotrebujem - stačia mi moji najbližší, pohár vína a dobrá domáca strava."
kid